O‘zbekistonda “Xalq salomatligi posboni” ko‘krak nishoni ta’sis etiladi

Toshkentdagi “O‘zbekiston” xalqaro anjumanlar saroyida Shavkat Mirziyoyevning sog‘liqni saqlash sohasi vakillari bilan “O‘zbekiston tibbiyoti — inson qadri uchun” mavzusidagi ochiq muloqoti bo‘lib o‘tmoqda, deb xabar bermoqda “Daryo” muxbiri. Muloqot davomida prezident “o‘rta tibbiyot xodimlarini tayyorlash tizimi ham qayta ko‘rib chiqilib, tibbiyot kollejlari va texnikumlari transformatsiya qilinishini” aytib o‘tdi.

“Bunda, xorijiy hamkorlar bilan xalqaro ilg‘or tajriba asosida, hamshiralarni tayyorlashning yangi maktabi yaratiladi. Oddiy qilib aytganda, jarrohlik amaliyotidan keyingi muhim jarayon, ya’ni bemorning ‘oyoqqa turishi’ uchun (intensiv terapiya va reabilitatsiya) barcha davolash ishlarini bajara oladigan malakali hamshiralarni tayyorlash tizimi yo‘lga qo‘yiladi. Endi barcha tibbiyot kollejlari va texnikumlari, oliy ta’lim muassasalariga biriktiriladi. Oliygohlar ta’lim va amaliyot sifati uchun bevosita mas’ul bo‘ladi”, — deydi prezident.
Shavkat Mirziyoyev “tibbiyot oliygohlarining klinikalari, respublika tibbiyot markazlari, ularning filiallari va shifoxonalar tibbiyot kollejlari va texnikumlari uchun, klinik baza bo‘lib xizmat qilishini” ta’kidlagan.
“Oliy ta’lim muassasalarining barcha kafedralari o‘z yo‘nalishida kollej va texnikumlarga zamonaviy o‘qitish metodikasi va texnologiyalarini o‘rgatadi, muallimlar va o‘quvchilarning bilimini haqqoniy baholab boradi. Bunda, kollej va texnikumlarning iqtidorli o‘quvchilarini saralab, ularni kelgusida oliy ta’lim muassasalarida o‘qishini davom ettirishiga sharoit yaratiladi”, — deydi Shavkat Mirziyoyev.
Shuningdek, prezident 2022-yildan boshlab, 17 mingdan ziyod tibbiy brigada, 2 mingdan ortiq oilaviy shifokor punktlari va poliklinikalarning ish samaradorligini baholash bo‘yicha reyting tizimi joriy qilinishini aytgan.
“Reyting degani shuki, endi tibbiyot xodimlari o‘z hududida aholi sog‘lig‘ini saqlash va kasalliklarning oldini olish bo‘yicha o‘ziga majburiyat oladi. Bunda, ortiqcha vaznga yo‘l qo‘ymaslik, to‘g‘ri ovqatlanishga amal qilish, jismoniy faollikni oshirish, zararli odatlardan voz kechish va ular natijasida infarkt, insult, qandli diabet, onkologiya kabi kasalliklarning oldini olish ko‘rsatkichlari, asosiy mezon sifatida belgilanadi. Ijobiy ko‘rsatkichlarga erishgan tibbiyot xodimlari har chorakda mukofotlanadi, yil yakunida esa, har bir viloyatda eng yaxshi natija ko‘rsatgan poliklinikaga mukofot va sovg‘alar beriladi”, — deya qayd etadi prezident.
Shavkat Mirziyoyev ushbu tajribani 2022-yilda Olmazor tumanidagi 11 ta hamda Uychi tumanidagi 12 ta oilaviy shifokor punkti va poliklinikalarda boshlashini aytgan.
“Ushbu tajriba yakuni bo‘yicha, bu yangi tizimni 2023-yildan boshlab barcha hududlarda joriy qilish yuzasidan tegishli qaror qabul qilinadi. O‘z mahallasida sog‘lom turmush tarzini tun-u kun targ‘ib qilgan, bu borada shaxsiy namuna bo‘lgan tibbiyot xodimlari va jamoatchilik vakillari uchun, alohida ‘Xalq salomatligi posboni’ ko‘krak nishoni ta’sis etiladi”, — deydi davlat rahbari.
 
Avvalroq “Oliy ta’lim sohasidagi xizmatlari uchun” hamda “O‘rta maxsus va professional ta’lim sohasidagi xizmatlari uchun”, shuningdek, “Ibratli oila” ko‘krak nishonlari ta’sis etilishi ma’lum bo‘lgandi.